ᱨᱮᱠᱷᱟ ᱢᱤᱥᱨᱟ

ᱨᱮᱠᱷᱟ ᱢᱤᱥᱨᱟ (ᱡᱟᱱᱟᱢ ᱑᱙᱘᱖ ᱥᱟᱞ ᱥᱩᱨ ᱥᱩᱯᱩᱨ) ᱫᱚ ᱨᱮᱞᱣᱮ ᱯᱨᱚᱴᱮᱠᱥᱚᱱ ᱯᱷᱚᱨᱥ (ᱟᱨ.ᱯᱤ.ᱮᱯᱷ.) ᱨᱮᱱ ᱢᱤᱫ ᱥᱤᱧᱚᱛᱤᱭᱟᱹ ᱯᱩᱞᱤᱥ ᱚᱯᱷᱤᱥᱚᱨ ᱠᱟᱱᱟᱭ, ᱡᱟᱦᱟᱸᱭ ᱫᱚ ᱟᱭᱢᱟ ᱥᱟᱭ ᱜᱚᱴᱟᱝ ᱟᱫ ᱟᱠᱟᱱ ᱜᱤᱫᱽᱨᱟᱹ ᱠᱚ ᱧᱟᱢ ᱠᱷᱟᱹᱛᱤᱨ ᱠᱚ ᱵᱟᱰᱟᱭ ᱠᱮᱫᱮᱭᱟ᱾ ᱩᱱᱤ ᱫᱚ ᱒᱐᱑᱘ ᱥᱟᱞ ᱨᱮ ᱱᱟᱨᱤ ᱥᱚᱠᱛᱤ ᱯᱩᱨᱚᱥᱠᱟᱨ ᱛᱮᱠᱚ ᱢᱟᱱᱚᱛ ᱠᱮᱫᱮᱭᱟ᱾

ᱡᱤᱭᱚᱱ
ᱢᱤᱥᱨᱟ ᱫᱚ ᱑᱙᱘᱖ ᱥᱟᱞ ᱥᱩᱨ ᱥᱩᱯᱩᱨ ᱨᱮ ᱡᱟᱱᱟᱢ ᱞᱮᱱᱟᱭ᱾ ᱟᱡᱟᱜ ᱯᱷᱟᱹᱫᱽ ᱜᱷᱟᱨᱚᱸᱡᱽ ᱫᱚ ᱩᱛᱛᱚᱨ ᱯᱨᱚᱫᱮᱥ ᱨᱮᱭᱟᱜ ᱯᱨᱚᱭᱟᱜᱽᱨᱟᱡᱽ ᱟᱞᱞᱟᱵᱟᱫᱽ ᱦᱚᱱᱚᱛ ᱨᱮᱭᱟᱜ ᱠᱚᱣᱨᱤᱦᱟᱨ ᱵᱚᱞᱚᱠ ᱨᱮᱱᱟᱜ ᱠᱟᱸᱡᱤᱭᱟ ᱟᱹᱛᱩ ᱠᱷᱚᱱ ᱦᱮᱡ ᱟᱠᱟᱱᱟ᱾ ᱟᱡ ᱵᱟᱵᱟ ᱥᱩᱨᱮᱱᱫᱽᱨᱚ ᱱᱟᱨᱟᱭᱟᱱ ᱢᱤᱥᱨᱟ ᱫᱚ ᱥᱤᱧᱚᱛᱤᱭᱟᱹ ᱯᱷᱟᱹᱫᱽ ᱠᱷᱚᱱ ᱨᱤᱴᱟᱭᱟᱨ ᱟᱠᱟᱱᱟᱭ ᱟᱨ ᱟᱡ ᱨᱤᱱ ᱵᱟᱨᱭᱟ ᱵᱚᱭᱦᱟ ᱦᱚᱸ ᱥᱤᱧᱚᱛᱤᱭᱟᱹ ᱯᱷᱟᱹᱫᱽ ᱨᱮ ᱥᱮᱵᱟ ᱮᱢ ᱮᱫᱟ ᱠᱤᱱ᱾ ᱟᱡ ᱦᱟᱲᱟᱢ ᱵᱟ ᱥᱩᱨᱭᱚ ᱱᱟᱨᱟᱭᱟᱱ ᱢᱤᱥᱨᱟ ᱫᱚ ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭ ᱨᱤᱱᱤᱡ ᱦᱩᱞᱜᱟᱹᱨᱤᱭᱟᱹᱭ ᱛᱟᱦᱮᱸ ᱠᱟᱱᱟ᱾

ᱩᱱᱤ ᱫᱚ ᱒᱐᱑᱔ ᱥᱟᱞ ᱨᱮ ᱨᱮᱞᱣᱮ ᱯᱨᱚᱴᱮᱠᱥᱚᱱ ᱯᱷᱚᱨᱥ (ᱟᱨ.ᱯᱤ.ᱮᱯᱷ.) ᱨᱮ ᱥᱮᱞᱮᱫ ᱞᱮᱱᱟᱭ ᱟᱨ ᱩᱱᱤ ᱫᱚ ᱪᱷᱚᱛᱨᱚᱯᱚᱛᱤ ᱥᱤᱵᱟᱡᱤ ᱨᱮᱞᱣᱮ ᱴᱚᱨᱢᱤᱱᱟᱥ ᱨᱮ ᱠᱚ ᱵᱚᱦᱟᱞ ᱠᱮᱫᱮᱭᱟ᱾ ᱩᱱᱤ ᱫᱚ ᱯᱩᱞᱤᱥ ᱨᱮᱱ ᱥᱚᱵ-ᱤᱱᱥᱯᱮᱠᱴᱚᱨ ᱮ ᱛᱟᱦᱮᱸ ᱠᱟᱱᱟ ᱟᱨ ᱩᱱᱤ ᱟᱨ ᱟᱡ ᱨᱤᱱ ᱜᱟᱛᱮ ᱠᱚ ᱫᱚ ᱜᱤᱫᱽᱨᱟᱹ ᱠᱚ ᱧᱮᱞ ᱨᱮ ᱯᱟᱹᱨᱩᱠᱷᱤᱭᱟᱹ ᱠᱚ ᱵᱮᱱᱟᱣ ᱮᱱᱟ ᱡᱟᱦᱟᱸᱭ ᱫᱚ ᱟᱠᱚ ᱨᱮᱞᱣᱮ ᱞᱟᱭᱤᱱ ᱨᱮᱱᱟᱜ ᱢᱩᱪᱟᱹᱫ ᱨᱮ ᱠᱚ ᱧᱟᱢ ᱠᱮᱫ ᱠᱚᱣᱟ ᱟᱨ ᱟᱠᱚᱣᱟᱜ ᱛᱟᱭᱚᱢ ᱦᱟᱛᱟᱣ ᱠᱟᱹᱢᱤ ᱵᱟᱵᱚᱛ ᱵᱟᱝ ᱠᱚ ᱵᱟᱰᱟᱭ ᱫᱟᱲᱮᱭᱟᱫ ᱛᱟᱦᱮᱸᱱᱟ᱾ ᱒᱐᱑᱘ ᱥᱟᱞ ᱥᱩᱫᱷᱟᱹᱨ ᱛᱮ ᱩᱱᱤ ᱫᱚ ᱟᱭᱢᱟ ᱥᱟᱭ ᱜᱚᱴᱟᱝ ᱜᱤᱫᱽᱨᱟᱹ ᱠᱚ ᱩᱨᱩᱢ ᱧᱟᱢ ᱠᱮᱫ ᱠᱚᱣᱟ ᱡᱟᱦᱟᱸᱭ ᱫᱚ ᱢᱩᱢᱵᱟᱭ ᱛᱮ ᱠᱚ ᱫᱟᱹᱲ ᱦᱮᱡ ᱞᱮᱱᱟ᱾ ᱩᱱᱠᱩ ᱫᱚ ᱢᱟᱱᱟ ᱵᱟᱝ ᱢᱟᱱᱟᱣ ᱠᱟᱛᱮ ᱢᱟᱨᱟᱝ ᱥᱚᱦᱚᱨ ᱛᱮ ᱦᱮᱡ ᱞᱮᱱᱟ ᱵᱚᱞᱤᱣᱩᱰ ᱯᱷᱤᱞᱢ ᱥᱴᱟᱨ ᱠᱚ ᱥᱟᱶ ᱧᱟᱯᱟᱢ ᱨᱮᱭᱟᱜ ᱠᱩᱨᱩᱢᱩᱴᱩ ᱞᱟᱹᱜᱤᱫ ᱥᱮ ᱯᱷᱮᱥᱵᱩᱠ ᱨᱮ ᱧᱟᱢ ᱟᱠᱟᱫ ᱦᱚᱲ ᱠᱚ ᱥᱟᱶ ᱧᱟᱯᱟᱢ ᱞᱟᱹᱜᱤᱫ᱾

᱒᱐᱑᱘ ᱥᱟᱞ ᱨᱮ ᱡᱮᱜᱮᱛ ᱛᱤᱨᱞᱟᱹ ᱢᱟᱦᱟ ᱨᱮ ᱡᱮᱱ ᱫᱚ ᱥᱤᱧᱚᱛ ᱨᱤᱱᱤᱡ ᱫᱤᱥᱚᱢ ᱜᱚᱢᱠᱮ ᱨᱟᱢ ᱱᱟᱛᱷ ᱠᱚᱣᱤᱸᱫᱽ ᱦᱚᱛᱮᱛᱮ ᱱᱟᱣᱟ ᱫᱤᱞᱞᱤ ᱨᱮ ᱨᱟᱥᱴᱨᱚᱯᱚᱛᱤ ᱵᱷᱚᱵᱚᱱ ᱨᱮ ᱱᱟᱨᱤ ᱥᱚᱠᱛᱤ ᱯᱩᱨᱚᱥᱠᱟᱨ ᱠᱚ ᱮᱢᱟᱫᱮᱭᱟ᱾ ᱱᱚᱣᱟ ᱟᱠᱷᱲᱟ ᱨᱮ ᱛᱤᱨᱞᱟᱹ ᱟᱨ ᱜᱤᱫᱽᱨᱟᱹ ᱩᱛᱱᱟᱹᱣ ᱢᱚᱱᱛᱨᱤ ᱢᱟᱱᱮᱠᱟ ᱥᱟᱱᱡᱚᱭ ᱜᱟᱱᱫᱷᱤ ᱟᱨ ᱥᱤᱧᱚᱛ ᱨᱤᱱᱤᱡ ᱢᱟᱨᱟᱝ ᱢᱚᱱᱛᱨᱤ ᱱᱚᱨᱮᱱᱫᱽᱨᱚ ᱢᱳᱫᱤ ᱦᱚᱸ ᱥᱮᱴᱮᱨ ᱮ ᱛᱟᱦᱮᱸ ᱠᱟᱱᱟ᱾ ᱚᱱᱟ ᱫᱤᱱ ᱫᱚ ᱥᱩᱨ ᱥᱩᱯᱩᱨ ᱛᱤᱥ ᱜᱚᱴᱟᱝ ᱦᱚᱲ ᱠᱚ ᱵᱟᱰᱟᱭ ᱧᱟᱢ ᱞᱮᱫ ᱠᱚᱣᱟ, ᱥᱤᱨᱯᱷᱟᱹ ᱟᱨ ᱑᱐᱐,᱐᱐᱐ ᱨᱟᱱᱰ ᱨᱮᱭᱟᱜ ᱥᱤᱨᱯᱷᱟᱹ ᱠᱚ ᱧᱟᱢ ᱞᱮᱫᱟ᱾ ᱢᱤᱥᱴᱟ ᱫᱚ ᱱᱟᱨᱤ ᱥᱚᱠᱛᱤ ᱯᱩᱨᱚᱥᱠᱟᱨ ᱟᱨ ᱑᱐᱐,᱐᱐᱐ ᱨᱟᱱᱰ ᱧᱟᱢ ᱠᱟᱛᱮ ᱱᱚᱣᱟ ᱯᱩᱭᱥᱟᱹ ᱫᱚ ᱮᱱ.ᱡᱤ.ᱳ ᱪᱟᱭᱤᱞᱰᱞᱟᱭᱤᱱ ᱮ ᱮᱢ ᱠᱮᱫᱟ ᱡᱟᱦᱟᱸᱭ ᱫᱚ ᱟᱫ ᱟᱠᱟᱱ ᱟᱨ ᱚᱥᱩᱵᱤᱫᱷᱟ ᱨᱮ ᱢᱮᱱᱟᱜ ᱜᱤᱫᱽᱨᱟᱹ ᱠᱚ ᱵᱟᱧᱪᱟᱣ ᱟᱨ ᱧᱮᱞ ᱫᱚᱦᱚ ᱠᱚ ᱠᱟᱱᱟ᱾ ᱩᱱᱤ ᱫᱚ ᱞᱟᱹᱭ ᱥᱚᱫᱚᱨ ᱠᱮᱫᱟ ᱡᱮ ᱪᱮᱨᱤᱴᱤ ᱫᱚ ᱟᱡ ᱠᱷᱚᱱ ᱵᱟᱹᱲᱛᱤ ᱜᱮ ᱯᱩᱭᱥᱟᱹ ᱨᱮᱭᱟᱜ ᱞᱟᱹᱠᱛᱤ ᱢᱮᱱᱟᱜᱼᱟ᱾ ᱟᱡᱟᱜ ᱠᱟᱹᱢᱤ ᱫᱚ ᱢᱚᱦᱟᱨᱟᱥᱴᱨᱚ ᱨᱮ ᱑᱐ ᱪᱟᱱᱚᱪ ᱨᱤᱱ ᱥᱴᱩᱰᱮᱱᱴ ᱠᱚ ᱞᱟᱹᱜᱤᱫ ᱟᱥᱲᱟ ᱯᱚᱛᱚᱵ ᱨᱮ ᱦᱚᱸ ᱢᱤᱫ ᱫᱟᱹᱭᱠᱟᱹ ᱞᱮᱠᱟᱛᱮ ᱠᱚ ᱵᱮᱵᱷᱟᱨ ᱠᱮᱫᱟ᱾ ᱱᱚᱣᱟ ᱯᱚᱛᱚᱵ ᱫᱚ ᱪᱮᱫ ᱦᱩᱭ ᱫᱟᱲᱮᱭᱟᱜ-ᱟ ᱚᱱᱟ ᱵᱟᱵᱚᱛ ᱵᱩᱫᱷᱤᱥᱩᱫᱷᱤ ᱮᱢᱟᱫ ᱠᱚᱣᱟ ᱡᱟᱦᱟᱸᱭ ᱜᱤᱫᱽᱨᱟᱹ ᱠᱚ ᱫᱟᱹᱲ ᱵᱟᱧᱪᱟᱣ ᱠᱚ ᱠᱟᱱᱟ᱾

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ